รัฐมนตรีว่าการกระทรวงมหาดไทย ยอมรับสถานการณ์ภัยแล้งรุนแรงกว่าปีที่ผ่านมา แต่สามารถควบคุมได้
คณะองคมนตรี ประชุมร่วมกับกรมป้องกันและบรรเทาสาธารณภัย เพื่อรับฟังการเตรียมการป้องกันและแก้ไขปัญหาภัยแล้ง ปี 2562 ขณะที่รัฐมนตรีว่าการกระทรวงมหาดไทย ยอมรับสถานการณ์ภัยแล้งรุนแรงกว่าปีที่ผ่านมา แต่สามารถควบคุมได้การประชุมกองบัญชาการป้องกันและบรรเทาสาธารณภัยแห่งชาติ ที่มีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุม ในวันนี้18 มีนาคม 2562 มีคณะองคมนตรี นายพลากร สุวรรณรัฐ พลอากาศเอก ชลิต พุกผาสุข พลเอก ดาว์พงษ์ รัตนสุวรรณ  พลเอก ไพบูลย์ คุ้มฉายา  นายจรัลธาดา กรรณสูต  และพลอากาศเอก จอม รุ่งสว่าง ร่วมรับฟังการประชุมการเตรียมการป้องกันและแก้ไขปัญหาภัยแล้ง ปี 2562 รัฐมนตรีว่าการกระทรวงมหาดไทย เปิดเผยว่า ได้รายงานสถานการณ์ภาพรวมของสถานการณ์ภัยแล้ง สถานการณ์น้ำ แนวทางการบริหารจัดการน้ำให้คณะองคมนตรีทราบ โดยการบริหารจัดการน้ำและการแก้ปัญหาภัยแล้งได้ยึดตามแนวทางของสมเด็จพระเจ้าอยู่หัวมาดำเนินการ โดยให้หน่วยงานบูรณาการความร่วมมือกันแก้ไขปัญหาความเดือดร้อนของประชาชนโดยเร็ว ยอมรับว่า ในปีนี้ปริมาณน้ำมีน้อย ซี่งสาเหตุส่วนหนึ่งมาจากสภาพอากาศที่มีปริมาณฝนตกน้อย จึงได้บูรณาการกับทุกภาคส่วนในการบริหารจัดการน้ำเพื่อให้เพียงพอใช้ในช่วงหน้าแล้งนี้ โดยเฉพาะน้ำเพื่ออุปโภคบริโภคและน้ำด้านการเกษตร  ยืนยันว่า แม้ปริมาณน้ำจะน้อยแต่ยังสามารถรับมือและควบคุมได้ รวมทั้งการวางแผนบริหารจัดการน้ำต่อเนื่องไปจนถึงปี 2563 รัฐมนตรีว่าการกระทรวงมหาดไทย ยังกล่าวว่า ในปีนี้ได้มีการประกาศพื้นที่ภัยพิบัติแล้ง แล้ว 2 จังหวัด ได้แก่ จังหวัดร้อยเอ็ดและศรีษะเกษ และได้เร่งให้การช่วยเหลือตามขั้นตอนเพื่อบรรเทาความเดือนร้อนแล้ว ส่วนจะมีการประกาศพื้นที่เพิ่มเติมอีกหรือไม่จะต้องพิจารณาเป็นรายพื้นที่ต่อไป